Predkladacia správa

Uznesením vlády SR č. 633/2005 zo dňa 24. augusta 2005 bolo podpredsedovi vlády a ministrovi hospodárstva v spolupráci s predsedníčkou Úradu jadrového dozoru uložené predložiť na rokovanie vlády Informáciu o priebehu a výsledkoch 49. zasadnutia Generálnej konferencie Medzinárodnej agentúry pre atómovú energiu vo Viedni, ktorá sa konala v dňoch 26. až 30. septembra 2005. 

Predmetom predkladaného materiálu sú informácie o rokovaniach Konferencie MAAE.  Rokovalo sa v Pléne, vo Všeobecnom výbore a vo Výbore všetkých, kde sa prerokovávali návrhy všetkých textov rezolúcii (celkovo bolo prijatých 17 rezolúcií). V Pléne vystupovali vo všeobecnej rozprave vedúci delegácií členských štátov MAAE, vrátane delegácie SR, kde zaznievala opätovne požiadavka potreby prehĺbenia medzinárodnej spolupráce v boji proti jadrovému terorizmu, zvýšenia efektívnosti opatrení zameraných na jadrovú a radiačnú bezpečnosť, podpory nešírenia jadrových zbraní a podpory programu technickej spolupráce MAAE.

Počas Konferencie sa uskutočnilo bilaterálne rokovanie predstaviteľov jadrových dozorov USA a SR ako aj pracovný obed delegácie SR s delegáciami Maďarska, Českej republiky a Slovinska.

Generálna konferencia potvrdila voľbu M. ElBaradeia ako generálneho riaditeľa MAAE na ďalšie štvorročné obdobie  a schválila za člena MAAE krajinu Belize.

Závery a rezolúcie Konferencie  budú premietnuté do činnosti ÚJD SR, MH SR, MZV SR  a ostatných dotknutých  rezortov v rámci spolupráce s MAAE.

Vzhľadom na informatívnu povahu materiálu tento nepodlieha medzirezortnému  pripomienkovému konaniu.